arnastofnun/IGC-2024 huggingface dataset:
Gianluigi Buffon

Gianluigi „Gigi“ Buffon er ítalskur markvörður sem spilar fyrir Serie A-liðið Parma. Buffon er eini markmaðurinn sem hefur unnið til verðlaunanna knattspyrnumaður ársins á Ítalíu. Buffon hætti árið 2018 hjá Juventus eftir 17 ár hjá félaginu. Eftir eitt tímabil með Paris Saint-Germain sneri hann aftur til Juventus 2019 og svo til Parma 2021, 20 árum eftir að hann hóf ferilinn þar

Hann er talinn meðal bestu markmanna allra tíma og hefur unnið til 21 bikara á ferli sínum: 8 Serie A titla, 1 Serie B titils, 4 Coppa Italia bikartitla, 6 Supercoppa Italiana bikartitla, 1 UEFA bikar og eins heimsmeistaratitils. Hann er landsleikjahæstur Ítala með 176 leiki og hefur 5 sinnum spilað á HM og 4 sinnum á EM. Buffon er leikjahæstur í Serie A. Alls hefur hann spilað um 1150 keppnisleiki og er 4. leikjahæsti leikmaður allra tíma.
Víetnamstríðið í dægurmenningu

Víetnamstríðið var fyrsta stríðið sem var sjónvarpað nánast í beinni útsendingu þannig að almenningur á Vesturlöndum gátu fylgst með. Stríðið vakti mikinn óhug meðal Bandaríkjamanna. Bandaríkjamenn urðu með tímanum mjög andvígir stríðinu og andrúmsloftið í landinu einkenndist af því. Stríðið hafði þess vegna mikil áhrif á listir og dægurmenningu samtímans og hefur oft verið viðfangsefni í skáldsögum, bíómyndum, tónlist og einnig í tölvuleikjum.

Heimildir.

IMDb. (e.d.). Platoon. Sótt af https://www.imdb.com/title/tt0091763/

IMDb. (e.d.). The Green Berets. Sótt af https://www.imdb.com/title/tt0063035/

Gummioskar. (2014, 5. nóvember). Hvað er Víetnamstríðið? Sótt af https://vietnammh.wordpress.com/

Vísindavefurinn. (2000, 18. september). Hvenær hófst Víetnamstríðið og hvenær lauk því? Sótt af https://www.visindavefur.is/svar.php?id=919
Frederick Douglass

Frederick Douglass (fæddur undir nafninu Frederick Augustus Washington Bailey; u.þ.b. í febrúar 1818 – 20. febrúar 1895) var bandarískur aðgerðasinni, mannréttindafrömuður, ræðumaður, rithöfundur og stjórnmálamaður sem barðist fyrir afnámi þrælahalds í Bandaríkjunum. Douglass fæddist sjálfur í þrældóm í fylkinu Maryland en flúði frá húsbændum sínum árið 1838 og gerðist leiðtogi afnámssinna í Massachusetts og New York, þar sem hann varð þekktur fyrir ræðuhæfni sína og fyrir ritverk sín sem töluðu gegn þrælahaldi. Á ævi sinni bentu andstæðingar þrælahalds á Douglass sem lifandi afsönnun á þeirri skoðun þrælaeigenda að svarta þræla skorti vitsmuni til þess að gerast sjálfstæðir bandarískir ríkisborgarar. Íbúar norðurríkjanna trúðu því vart að svo sannfærandi ræðumaður hefði eitt sinn verið þræll.

Douglass samdi nokkrar sjálfsævisögur. Hann lýsti reynslu sinni af því að lifa í þrældómi í sjálfsævisögunni "Narrative of the Life of Frederick Douglass, an American Slave", sem kom út árið 1845, varð metsölubók og jók verulega stuðning við afnám þrælahalds. Næsta bók hans, "My Bondage and My Freedom", kom út 1855 og vakti einnig mikla athygli. Eftir Þrælastríðið hélt Douglass áfram að tala gegn þrælahaldi og samdi síðustu sjálfsævisögu sína, "Life and Times of Frederick Douglass". Bókin kom út árið 1881 og aftur með viðaukum árið 1892, þremur árum fyrir dauða Douglass, og fjallaði um atburði í og eftir Þrælastríðið. Douglass studdi einnig kosningarétt kvenna og gengdi nokkrum opinberum embættum. Douglass var fyrsti bandaríski blökkumaðurinn sem var varaforsetaefni í bandarískum kosningum árið 1871 þegar Victoria Woodhull útnefndi hann varaforseta sinn í forsetaframboði sínu fyrir Jafnréttisflokkinn árið 1872.

Douglass studdi jafnrétti allra samfélagshópa, bæði fyrir svarta, konur, frumbyggja og innflytjendur. Hann var einnig stuðningsmaður frjálslyndra gilda stjórnarskrár Bandaríkjanna og studdi samtal og bandalög milli ólíkra kynþátta og hugsjónahópa. Þegar róttækir afnámssinnar gagnrýndu Douglass fyrir að vilja hefja samtal við þrælaeigendur svaraði hann: „Ég myndi sameinast hverjum sem er til þess að gera það sem er rétt en engum til að gera það sem er rangt.“
17. öldin f.Kr.

17. öldin fyrir Krists burð eða 17. öldin fyrir okkar tímatal er tímabilið frá byrjun ársins 1700 f.Kr. til enda ársins 1601 f.Kr.
21. öldin

21. öldin er tímabilið frá byrjun ársins 2001 til enda ársins 2100.
Allium xichuanense

Allium xichuanense er tegund af laukplöntum ættuð frá Sichuan og Yunnan héraði í suður Kína. Hún vex þar upp í 3100–4400 m.

"Allium xichuanense" er með stakan egglaga lauk að 12 mm í þvermálh. Blómstöngullinn er að 40 sm hár, rörlaga. Blöðin eru pípulaga, að 4mm í þvermál, um það bil jafnlöng blómstönglinum. Blómskipunin er kúlulaga, þéttsetin mörgum gulum blómum.
951–960

951-960 var 6. áratugur 10. aldar.
Hátekjuland

Hátekjuland er samkvæmt Alþjóðabankanum land þar sem vergar þjóðartekjur á mann eru 12.236 bandaríkjadalir eða hærri, reiknað út með Atlasaðferðinni. Hugtakið er oft notað sem samheiti yfir fyrstaheimsland og þróað ríki, þótt þessi hugtök séu skilgreind á ólíkan hátt. Margar alþjóðastofnanir taka tillit til fleiri þátta þegar þau skilgreina lönd sem „þróuð lönd“. Samkvæmt Sameinuðu þjóðunum eru sum hátekjulönd líka þróunarlönd. Vatíkanið stendur utan við þessa skilgreiningu Heimsbankans.

Samkvæmt Heimsbankanum voru 78 lönd hátekjulönd árið 2018 og höfðu flest verið það frá upphafi. Meðal nýrra hátekjulanda síðustu ár má nefna Palá, Sankti Kristófer og Nevis, Chile og Úrúgvæ. Meðal landa sem áður töldust til hátekjulanda en gera það ekki lengur má nefna Rússland, Venesúela, Hollensku Antillaeyjar og Argentínu.
Ossetíska

Ossetíska (ирон æвзаг, "iron ævzag", eða дигорон æвзаг, "digoron ævzag") er indóíranskt mál talað af um hálfri milljón manns í Ossetíu og nokkrum hlutum Georgíu og norðurhluta Kákasusfjalla. Mállýskur eru tvær: "íron" í vestri og "dígor" í austri við ána Úrúx. Af íron teljast tvær undirmállýskur: "tagor" og "túal".

Ossetíska er rituð með kýrillíska stafrófinu með aukabókstafnum "Ӕ æ" sem ekki er notaður á neinu öðru máli sem ritað er með kýrillísku stafróf.
Pétur 3. Rússakeisari

Pétur 3. (21. febrúar 1728 – 17. júlí 1762) (Пётр III Фëдорович eða Pjotr III Fjodorovitsj á rússnesku) var keisari Rússlands í sex mánuði árið 1762. Hann fæddist í Kíl undir nafninu Karl Peter Ulrich og var einkabarn Karls Friðriks hertoga af Holstein-Gottorp (sonar Heiðveigar Soffíu af Svíþjóð, dóttur Karls 11. Svíakonungs) og Önnu Petrovnu (elstu eftirlifandi dóttur Péturs mikla). Þar sem Pétur var þýskur og kunni rússnesku varla var hann sem keisari mjög hlynntur Prússum og uppskar fyrir það miklar óvinsældir í Rússlandi. Pétri var steypt af stóli og hann mögulega myrtur í samsæri konu sinnar, sem gerðist síðan sjálf keisaraynja Rússlands undir nafninu Katrín 2. og ríkti næstu þrjátíu árin. Einnig er þó hugsanlegt að Pétur hafi verið drepinn þegar hann réðst á lífvörð sinn í fangavist eftir valdarán Katrínar.

Valdatíð.

Pétur varð keisari þann 5. janúar árið 1762 á mjög afdrifaríkum tíma: Rússar voru í miðju sjö ára stríðinu og höfðu nýlega unnið afgerandi sigur gegn Friðrik mikla, konungi Prússlands, í orrustunni við Kunersdorf. Staðan var svört fyrir Prússa og Friðrik var vonlítill um sigur þegar fréttir bárust af því að Elísabet Rússakeisaraynja væri látin og hinn þýskættaði Pétur sestur á keisarastól í Rússlandi. Pétur var mikill aðdáandi Friðriks mikla og var því fljótur að semja um frið við Prússa. Rússar skiluðu Prússum öllu því landi sem þeir höfðu hertekið í stríðinu og gengu síðan í bandalag við þá gegn Austurríkismönnum. Friðarskilmálarnir voru í svo miklu ósamræmi við bága hernaðarstöðu Prússlands á þessum kafla stríðsins að Friðrik kallaði þá „Brandenborgarkraftaverkið“.

Rússar voru eðlilega öskureiðir Pétri fyrir að gefast upp á stríði sem Rússland var í þann mund að vinna án þess að ríkið fengi neitt fyrir sinn snúð. Pétur varð því mjög óvinsæll meðal rússnesku hástéttanna og svo fór að honum var steypt af stóli eftir aðeins sex mánuði á valdastól af samsærismönnum sem studdu eiginkonu Péturs, Katrínu. Katrín var þýsk eins og Pétur en hún hafði lagt sig mun betur fram við að aðlagast rússneskri menningu og tungu og var því mun betur liðin. Pétur var neyddur til að segja af sér þann 28. júní og var síðan fluttur til hallarinnar Ropsja suðvestan við Pétursborg. Þar lést Pétur þann 17. júlí sama ár en óvíst er hvernig dauða hans bar að. Gjarnan er talið að stuðningsmaður Katrínar, Alexei Orlov, hafi framið morðið í greiðaskyni við Katrínu og er til stuðnings þess vísað til bréfs sem fannst eftir dauða hennar.

Á árunum eftir dauða Péturs stigu nokkrir fram sem þóttust vera hann og gerðu tilkall til rússnesku keisarakrúnunnar í hans nafni. Sá frægasti af þessum fölsku Pétrum var don-kósakkinn Jemeljan Púgatsjov, sem leiddi uppreisn gegn Katrínu miklu frá 1772 til 1774.
Rote Armee Fraktion

Rote Armee Fraktion („"Rauða herdeildin"“, oft skammstafað "RAF"), einnig kallað Baader-Meinhof-hópurinn eða Baader-Meinhof-gengið, var nafn á þýskum, kommúnískum skæruliðasamtökum. Samtökin voru stofnuð árið 1970. Meðal helstu meðlima samtakanna voru Andreas Baader, Gudrun Ensslin, Horst Mahler og Ulrike Meinhof. Vestur-þýska ríkisstjórnin auk flestra vestrænna bandamanna hennar töldu samtökin til hryðjuverkahópa.

Baader-Meinhof-gengið framdi sprengjuárásir, pólitísk morð, mannrán, bankarán og komst í skotbardaga við lögreglu á um þriggja áratuga skeiði. Virkni hópsins var mest síðla árs 1977 en þá leiddu aðgerðir þeirra til þjóðarkreppu sem varð síðar kölluð „þýska haustið“. Hópurinn bar ábyrgð á alls um 34 dauðsföllum og særði enn fleiri á um þrjátíu árum. Þótt Baader-Meinhof-gengið sé frægara framdi það ekki eins mörg hermdarverk og hópurinn Revolutionäre Zellen, sem er talinn ábyrgur fyrir um 296 sprengjuárásum, íkveikjum og öðrum árásum frá 1973 til 1995.

Ulrike Meinhof tók þátt í flótta Baaders úr fangelsi árið 1970.

Stundum er talað um þrjár kynslóðir vígasamtakanna:

Þann 20. apríl árið 1998 var átta blaðsíðna vélrituðu bréfi faxað til fréttamiðilsins Reuters með undirskriftinni „RAF“ þar sem tilkynnt var að samtökin hefðu verið leyst upp. Árið 1999 var gerð opinber rannsókn um það hvort hreyfingin hefði verið endurvakin eftir að rán var framið í Duisburg. Í janúar árið 2016 báru þýskir lögreglumenn kennsl á þrjá meðlimi RAF í rannsókn á árás sem gerð var á brynbíl sem flutti með sér eina milljón evra. Grunsemdir eru því um að samtökin séu enn virk. Þessi rán hafa þó verið rannsökuð sem glæpir en ekki hryðjuverk.
Allium austrosibiricum

Allium austrosibiricum er tegund af laukplöntum ættuð frá Mongólíu og suður Síbería (Tuva og Altay Krai). Sumar heimildir telja nafnið samheiti við "A. spirale", en aðrar telja þetta sjálfstæða tegund.
Allium yosemitense

Allium yosemitense er tegund af laukplöntum ættuð frá Kaliforníu þekkt undir nafninu Yosemite onion. Flestir fundarstaðirnir eru innan Yosemite National Park.

Lýsing.

"Allium yosemitense" vex upp af lauk sem verður tveir til þrír sm langur, með blómstöngul að hámarki 23 sm langur. Hann er með tvö löng og flöt blöð sem eru yfirleitt lítið eitt lengri en blómstöngullinn. Blómskipunin er með 50 eða fleiri hvít eða bleik blóm, hvert með blómlegg sem getur verið yfir 3 sm langur.

Útbreiðsla.

"Allium yosemitense" einlendur í mið Sierra Nevada í Kaliforníu: El Dorado County, Mariposa County og Tuolumne County. Flestir staðanna eru innan Yosemite National Park.

"Allium yosemitense" er skráður í Kaliforníuríki sem sjaldgæfur, og tekinn með í California Native Plant Society—CNPS "Inventory of Rare and Endangered Plants of California".
Münchhausen barón

Karl Friedrich Hieronymus, barón af Münchhausen (11. maí 1720 – 22. febrúar 1797), yfirleitt kallaður Münchhausen barón, var þýskur aðalsmaður sem var þekktur fyrir yfirdrifnar ýkjusögur sínar af eigin afrekum og ævintýrum. Münchhausen varð fyrirmyndin að skáldsagnapersónu með sama nafni sem birtist fyrst árið 1785 í bókinni "Frásögn Münchhausen baróns af stórfenglegum ferðum sínum og herförum í Rússlandi" eftir Rudolf Erich Raspe.

Münchhausen fæddist í Bodenswerder í kjörfurstadæminu Brunswick-Lüneburg og barðist með her rússneska keisaradæmsins í stríði við Tyrkland árin 1735–1739. Eftir að Münchhausen settist í helgan stein árið 1760 varð hann frægur meðal þýskra aðalsmanna fyrir að segja stórýktar grobbsögur af hernaðarferli sínum. Eftir að Raspe heyrði nokkrar af sögum Münchhausens færði hann þær í ritað form og gaf þær nafnlaust út, fyrst í þýskum tímaritum og síðan í bók sem kom út á ensku í Oxford árið 1785. Bókin var síðan þýdd á önnur Evrópumál, þar á meðal í þýskri útgáfu með viðauka eftir skáldið Gottfried August Bürger. Hinum raunverulega Münchhausen var ekki skemmt yfir því að til væri orðin skáldsagnapersóna byggð á honum og hótaði að lögsækja útgefandann. Raspe viðurkenndi aldrei opinberlega að hafa samið bókina, líklega af ótta við að vera sakaður um ærumeiðingar. Orðstír barónsins raunverulega beið hnekki eftir útgáfu bókarinnar og hann fékk á sig viðurnefnið „lygabaróninn“. Fjöldi fólks lagði einnig leið sína á heimili barónsins til að líta þennan sérvitring augum en baróninum mislíkaði þessi ágangur svo mjög að hann skipaði þjónum sínum að berja vegferandur með prikum ef þeir kæmu of nálægt húsi hans.

Bók Raspe er skrifuð í fyrstu persónu og segir frá fáránlegum og ótrúverðugum afrekum barónsins sem hermanns, íþróttamanns og heimshornaflakkara. Þar á meðal er baróninn sagður hafa flogið um á fallbyssukúlum, barist við tólf metra langan krókódíl og ferðast til tunglsins. Bókin er kímin og skemmtir lesandanum með því að láta frásagnir barónsins vísvitandi stangast hverjar á við aðra og inniheldur einnig talsverða samfélagsádeilu. Í fyrstu myndskreytingum sagnanna er baróninn unglegur og grannur en í síðari myndskreytingum er hann jafnan sýndur sem eldri maður með krókbogið nef og yfirvaraskegg og þannig er ímynd persónunnar orðin í síðari frásögnum. Bók Raspe naut mikilla vinsælda og sögurnar úr henni voru endursagðar í fjölmörgum enskum, evrópskum og amerískum útgáfum. Sögurnar eru enn lesnar í dag, sérstaklega í styttum útgáfum fyrir börn.

Skáldpersónan Münchhausen hefur birst í leikritum, sjónvarpsþáttum, kvikmyndum og öðrum skáldsögum. Sögurnar um Münchhausen njóta enn nokkurra vinsælda á meginlandi Evrópu. Fjöldi safna og minnismerkja eru tileinkuð baróninum auk þess sem nokkrir geðrænir sjúkdómar eru nefndir eftir honum, þ. á m. Münchausen-heilkennið.
Allium vasilevskajae

Allium vasilevskajae er tegund af laukætt sem var lýst af Marina E. Oganesian, frá Syunik Province í Armeníu. Þar fannst tegundin á grýttum stöðum og í skriðum 2,200–2,300 m. hæð. Tegundin er aðeins þekkt úr tvemur söfnunum gerðum fyrir hálfri öld.
Efnismenning

Efnismenning á við um efnislega þætti menningar sem birtist í hlutum og mannvirkjum sem umkringja fólk. Efnismenning nær yfir notkun, neyslu, sköpun, og viðskipti með hluti, og líka atferli, viðmið, og siði sem skapast í kringum eða með efnislega hluti. Hugtakið er notað í fornleifafræði, mannfræði og þjóðfræði, með áherslu á efnislegar minjar sem má rekja til menningar fortíðar eða samtímans.

Rannsóknir á efnismenningu eru þverfaglegar rannsóknir á tengslum fólks og hluta: gerð þeirra, sögu, varðveislu, og túlkun. Slíkar rannsóknir sækja kenningar og aðferðir til bæði félags- og hugvísinda; svo sem til listasögu, fornleifafræði, mannfræði, sagnfræði, þjóðfræði, bókmenntafræði og safnafræði. Alls kyns hlutir geta fallið undir efnismenningu, allt frá byggingum og öðrum mannvirkjum að bókum eða skartgripum. Efnismenning nær líka yfir mótun líkamans; til dæmis með hárskurði, húðflúrum eða líkamsrækt.
Grímsfjall

Grímsfjall er fjall í vestanverðum Vatnajökli innan Vatnajökulsþjóðgarðs. Fjallið er í raun sunnanverður barmur öskju eldstöðvarinnar Grímsvötn. Á fjallinu eru tindarnir Eystri og Vestari Svíahnúkur. Er sá eystri hærri (1722 m.). Hæst nær fjallið 1725 metrum.

Jöklarannsóknafélag Íslands rekur þrjá skála á fjallinu. . Fyrsti skálinn var byggður árið 1957, annar árið 1987 og loks lítið hús með eldsneyti og kamar árið 1994.

Skálarnir eru bækistöð rannsóknaleiðangra og ferðamanna. Eru þar einnig mælitæki til að mæla jarðskjálfta og eldvirkni.

Ekki er vitað hvaðan nafnið á fjallinu kemur.
Flugslysið í Skerjafirði

Flugslysið á Skerjafirði var flugslys sem varð 7. ágúst 2000 er Cessna T210L Centurion II flugvél, TF-GTI, á vegum Leiguflugs Ísleifs Ottesen með sex manns innanborðs hrapaði í sjóinn í Skerjafirði.

Flugvélin var í farþegaflugi frá Vestmannaeyjaflugvelli til Reykjavíkurflugvallar með gesti af þjóðhátíð. Vélin var við það að snerta flugbrautina og lenda þegar flugmaðurinn fékk skipun frá flugturni um að hætta við þar sem önnur flugvél var á flugbrautinni. Flugmaðurinn hækkaði þá flugið og ætlaði að taka annan hring. Flugvélin var komin í um 500 feta flughæð þegar hreyfillinn missti afl og stöðvaðist. Örstuttu síðar skall vélin í sjóinn, brotnaði og sökk á um sex metra dýpi með alla innanborðs. Einn farþeganna lést á slysstað en hinum ásamt flugmanninum var bjargað í land en með litlu lífsmarki. Flugmaðurinn og einn farþeganna voru úrskurðaðir látnir skömmu eftir komuna á sjúkrahús og annar farþegi lést nokkrum dögum síðar. Tveir farþeganna lifðu slysið af, en mikið slasaðir, og létust innan árs.

Í skýrslu rannsóknarnefndar flugslysa var talið að orsök slyssins hafi verið skortur á eldsneyti til hreyfilsins.
Unai Emery

Unai Emery er knattspyrnustjóri sem stýrir Villareal FC. Hann er fyrrum knattspyrnumaður og spilaði fyrir ýmis lið á Spáni. Árið 2004 hóf hann þjálfaraferil sinn. Emery hefur unnið Evrópudeildina þrisvar með Sevilla FC og vann frönsku Ligue 1 með Paris Saint-Germain tímabilið 2017-2018 ásamt 6 bikartitlum.

Emery var sagt upp hjá Arsenal eftir slakt gengi en hann var með liðið frá 2018-2019. Hann tók við Villareal FC árið 2020. Emery vann Evrópudeildina 2021 með Villareal eftir 11-10 sigur í vítakeppni gegn Manchester United. Það var fjórði evróputitill hans.
Allium tschimganicum

Allium tschimganicum er tegund af laukætt ættuð frá Uzbekistan og Kyrgyzstan. "Flora of China" telur þessa tegund sömu (samnefni) og "Allium fetisowii" . Hinsvegar viðurkenna aðrar heimildir "A. tschimganicum" sem sjálfstæða tegund.
Kúrileyjar

Kúríleyjar (rússneska: Кури́льские острова́, lesist sem "Kurilskiye ostrova") eru rússneskar eyjar suður af Kamsjatkaskaga og norðaustur af Hokkaídóeyju Japans. Þær eru hluti af Sakalínfylki, eru 56 talsins og spanna 1300 kílómetra.

Stærð er 10,5 ferkílómetrar og íbúafjöldi um 20.000. Fiskveiðar eru mikilvægasta atvinnugreinin. Rússar náðu völdum á eyjunni eftir síðari heimsstyrjöld og ráku þaðan 17.000 Japani. Japanir gera enn tilkall til fjögurra syðstu eyjanna.

Sumar eyjarnar eru eldkeilur og eru þær hluti af Kyrrahafseldhringnum. Um 40 eldfjöll eru virk. Alaid-fjall þeirra hæst eða 2339 metrar. Milljónir sjófugla eru á eyjunum.
Allium tuncelianum

Allium tuncelianum er tegund af laukætt einlend í Munzur dal í Tunceli, í austur Tyrklandi. Hann lyktar og bragðast eins og hvítlaukur og er notaður eins á svæðinu. Hann er nefndur Tunceli garlic og Ovacik garlic. Grasafræðingar hafa talið tegundina skylda hvítlauk, eða jafnvel formóður hvítlauks, en erfðagreining hefur sýnt að hún sé skyldari blaðlauk. Henni er safnað villtri til matar sem gæti dæmt hana til útrýmingar.
Ghil'ad Zuckermann

Ghil'ad Zuckermann (fæddur 1. júní 1971 í Tel Avív) (D.Phil., Oxford-háskóli; Ph.D.,

Cambridge-háskóli) er ástralskur málvísindamaður. Hann er prófessor í málvísindum við Adelaide-háskóli.
Ambrogio Spinola

Ambrogio Spinola, 1. markgreifi af Balbesas (um 1569 – 25. september 1630) var herforingi frá Genúa sem barðist í her Spánar í Áttatíu ára stríðinu í Niðurlöndum. Fjölskylda hans varð undir í baráttu um völd í Genúa við Doria-ættina. Genúa var þá í reynd undir vernd Spánar. Árið 1602 gerðu hann og yngri bróðir hans, Federico Spinola, samning við Spánarkonung um að koma upp flota og her til að berjast fyrir konung á Flandri. Hluta flotans, undir stjórn Federicos, var sökkt af enskum og hollenskum skipum og Federico féll í orrustunni um Sluis árið 1603. Ambrogio hélt með málaliðaher sinn landleiðina og tókst að leggja rústir Ostend undir sig eftir 3ja ára umsátur. Eftir þetta hertók Spinola fjölda borga í Niðurlöndum og hlaut fyrir það ýmsar vegtyllur en sóaði um leið öllum auði fjölskyldunnar í stríðsreksturinn. Þegar Þrjátíu ára stríðið hófst hélt hann í herför um Pfalz. Hápunktur ferils hans var hernám Breda 1624.
Philip W. Heyman

Philip Wulff Heyman (f. 15. nóvember 1837 í Kaupmannahöfn, d. 15. desember 1893 Kaupmannahöfn) var danskur framkvæmdastjóri, stofnandi ölsmiðjunnar Tuborg og bróðir Isaac W. Heyman. Heyman var af gyðingaættum og er grafinn í gyðinga-„kirkjugarðinum“ Vestre (Mosaisk Vestre Begravelsesplads) í Kaupmannahöfn.

Starfsferill.

1858 setti Heyman á fót í Kaupmannahöfn fyrirtæki sem bjó til smjör og fékk innan langs vænan byr í seglin, nefnilega þegar hann fáum árum seinna hóf að flytja út danskt smjör til Englands.

1864 hóf hann, fyrstur í Danmörku, að pakka smjör í blikkdósir og senda það til staða handan sjós. 1866 stofnsetti hann ásamt H. Puggaard &amp; Co. Svínasláturhús Kaupmannahafnar (Københavns Svineslagteri), sem hann seinna varð eini eigandi að, og nokkru seinna stofnaði hann fleiri svínasláturhús í Varde, Assens og Malmø.

Til að auka framgang þessara fyrirtækja stóð hann fyrir mikilvægu starfi í kynbótum á svínastofnunum í Danmörku til að mæta kröfum, sem settar voru fram í Englandi.

Heyman studdi við bakið á Martin Dessaus og gerði hann til að mynda framkvæmdastjóra sláturhússins í Assens.

Heyman var einn af stofnendum hlutafélagsins Tuborgs Fabrikker þann 13. maí 1873 og tók seinna meir, við hliðina á sinni þegar umtalsverðu starfsemi, við forstjórastöðu ölsmiðjunnar þegar fyrirtækið var í lélegu ásigkomulagi undir stjórn Leopold Damm. Hann fór yfir alla starfsemina í brugghúsinu og vann það upp í að vera eitt af þeim stærstu og best séðu í Danmörku med þekktum vörumerkjum eins og Rød Tuborg (1875) og Grøn Tuborg (1880).

Heyman var var klár viðskiftajöfur. Með áræðni, fyrirhyggju og vinnusemi eignaðist hann umtalsverðar fjárhæðir. Á sama tíma rak hann þó nokkurt velgerðarstarf.

Hann tók ekki mikinn þátt í opinberu lífi enda var hann alltaf upptekinn við að reka fyrirtækin sín.

Fjölskylda.

Ein af dætrum Heymans, Paula, giftist Benny Dessau, sem var ráðinn til starfa á Tuborg 1891, og sem tók við af honum sem stjóri.

Sonurinn Aage Heyman (1869-1960) tók yfir önnur viðskifta-verkefni (svínaslátrun innlend &amp; erlend). Tvær aðrar dætur voru tengdar listum: Myndhöggvarinn Gerda Madvig og Jenny Seligmann, kvænt málaranum Georg Seligmann.

Systir hans var ennfremur kvænt Moses Ruben sem minnst er fyrir að hafa safnað hljóðupptökum undir lok 19. aldar og til þeirra teljast elstu hljóðupptökur á dönsku sem varðveist hafa.

Viðurkenningar.

Heyman var sæmdur danska riddarakrossinum 1885 og etatsráð 1892.

Við Tuborg Höfn er ennfremur gata nefnd í hausinn á honum.
Allium tubiflorum

Allium tubiflorum er tegund af laukætt ættuð frá Kína (Gansu, Hebei, Henan, Hubei, Shaanxi, Shanxi, Sichuan) frá sjávarmáli upp í 2000 m. hæð

"Allium tubiflorum" er ein fárra tegunda af ættkvíslinni "Allium" sem er án hinnar einkennandi lauk eða hvítlauks lyktar. Hann myndar staka lauka, egg til kúlulaga, að 2 sm í þvermál. Blómstöngullinn er að 40 sm langur. Blöðin eru rörlaga, að 3 mm í þvermál, nokkurnveginn jafnlöng blómstönglinum. Blómskipunin er með fáum rauðum eða fjólurauðum blómum.
Allium tenuicaule

Allium tenuicaule er tegund af laukætt ættuð frá Pakistan, Afghanistan, Íran, Uzbekistan og Tajikistan. Hann myndar klasa af mjóum laukum, og blómstöngul sem verður að 20 sm langur. Blöðin eru mjög mjó og þráðlaga. Blómin eru dökk purpuralituð.
Brighton &amp; Hove Albion

Brighton &amp; Hove Albion Football Club er enskt knattspyrnulið frá Brighton og Hove í Austur-Sussex. Liðið hóf frumraun sína í ensku úrvalsdeildinni árið 2017.

Eftir að hafa naumlega sloppið við fall var Chris Hughton stjóri liðsins látinn fara eftir tímabilið 2018-2019 þegar liðið var 2 stigum frá fallsæti. Graham Potter sem þjálfaði Östersund í Svíþjóð tók við af honum.

Leikmannahópur.

Núverandi hópur.

18.október 2020
Chilly Friday

Chilly Friday er grænlensk rokkhljómsveit sem stofnuð var á föstudegi árið 1999 í Nuuk.
Jon Voight

Jonathan Vincent Voight (fæddur 29. desember 1938) er bandarískur leikari.
898

898 (DCCCXCVIII í rómverskum tölum) var 98. ár 9. aldar og hófst á sunnudegi samkvæmt júlíska tímatalinu.